**מדיניות ההצבעה באסיפות כלליות**

החברה לניהול קרן השתלמות למשפטנים בע"מ ("**הקרן**"או"**החברה המנהלת**") רואה חשיבות עליונה בהשתתפותה באספות כלליות של חברות בהן השקיעה ("**אסיפות כלליות**").

הקרן משתתפת באסיפות כלליות ופועלת בהתאם לתקנות הפיקוח על שירותים פיננסיים (קופות גמל) (השתתפות חברה מנהלת באסיפה כללית), התשס"ט-2009 ("**התקנות**") ובהתאם להוראות פרק 4 לחלק 2 לשער 5 בקודקס הרגולציה (להלן:"**החוזר**"). בהתאם להוראותיו של החוזר, הקרן מפרסמת את מדיניות ההצבעה באסיפות כלליות בהתאם לנושאים שונים, כאמור בתקנות, לרבות:

הליכי בדיקה לצורך גיבוש עמדה ביחס להצעות ההחלטה תוך התייחסות לגבי אופן קבלת החלטות בהצבעה בהצעות לגביהן קיים ניגוד עניינים העלול להשפיע על אופן ההצבעה, וכן אופן הטיפול בפניות מצד הנהלות התאגידים או בעלי שליטה בהם שמטרתן להשפיע על אופן ההצבעה.

בהתאם לתקנות והוראותיו של החוזר, ועדת ההשקעות של הקרן בוחנת באופן שוטף את מדיניות ההצבעה שלה כאמור, וככל ונידרש תעדכן ותפרסם את העדכון בהתאם תוך 14 ימי עסקים ("יום עסקים" - בהתאם להגדרה בחוק השקעות משותפות בנאמנות, תשנ"ד-1994) ממועד העדכון. לשם כך, החברה המנהלת התקשרה, לאחר אישור וועדת השקעות, עם חברת אנטרופי שירותי מחקר כלכליים בע"מ (להלן: "**הגורם המקצועי**"), לצורך גיבוש המלצות באסיפות כלליות.

ועדת ההשקעות של הקרן החליטה לאמץ את מסמך מדיניות ההצבעה של הגורם המקצועי, בהתאם הקרן תצביע באסיפות כלליות בהסתמך על קריטריונים המפורטים במסמך המצ"ב.

ככלל, הקרן מקבלת מהגורם המקצועי את המלצותיו בנוגע לאסיפות הכלליות שבהן היא נדרשת להשתתף. הקרן תתנגד לכהונתם של רואי חשבון מעבר לשתי קדנציות (14 שנה). במקרים בהם הגורם המקצועי לא מספק את המלצתו, אזי תבחן הקרן את אופן הצבעתה באסיפה הכללית באמצעות הגורמים המקצועיים הפנימיים העומדים לרשותה.

כמו כן, בהתאם לתקנות נקבע, כי במקרים ספציפיים, הקרן נדרשת לקבל את אישור רוב הנציגים החיצוניים בוועדת ההשקעות לטובת הצבעתה באסיפה הכללית. בהתאם, ובכפוף למקרים המפורטים בתקנות, הקרן תדאג לקבל את אישור רוב הנציגים החיצוניים באמצעות אמצעים דיגיטליים בטרם העברת הצבעתה באסיפה הכללית הרלוונטית.

בנוסף, ומבלי לגרוע מהאמור לעיל, הקרן יכולה לסטות מהמלצות ההצבעה של הגורם המקצועי, בכפוף לאישור מראש של ועדת ההשקעות.